Vyf Springbokke druk in Engelse Premierliga - Maroela Media
In die wedstryd tussen Wasps en London Irish het Nizaam Carr (agsteman) die wendrie vir eersgenoemde gedruk, nadat Ashley Johnson (haker) vroeër ook 'n drie vir dié span gedruk het.
Wasps het met 17-13 gewen.
Die Bok-skrumskakels Faf de Klerk en Jaco Reinach het onderskeidelik vir Sale en Northampton gedruk in die kragmeting tussen dié twee spanne wat Sale met 18-15 beklink het.
De Klerk het ook met 'n doelskop en 'n strafdoel geslaag.
Schalk Brits (haker) het net soos verlede week 'n drie vir Saracens gedruk, maar sy span het weer verloor – die keer met 18-20 teen Exeter.
Gloucester, wat deur die Springbok Johan Ackermann afgerig word, het Newcastle met 29-7 verslaan om ses uit sy nege wedstryde tot dusver te wen. Verlede jaar kon hy net sewe uit 22 wedstryde wen en twee gelykop speel.
Nic Schonert, 'n gewese stut van Griekwas, is in die kragmeting tussen Leicester en sy span, Worcester, met 'n geel kaart gestraf.
Worcester kon darem met 31-27 wen.
In die Europese Pro14-reeks het Brandon Thomson (plaasvervanger-buitesenter) 'n drie vir die Skotse superklub Glasgow Warriors in sy sege van 47-6 oor die Walliese streekspan Ospreys (Swansea) gedruk.
Thomson het vir SA o.20 en Superrugby vir die Stormers gespeel.
Darryl Veenendaal, Suid-Afrikaans gebore skrumskakel van Nottingham, het 'n drie gedruk in sy span se nederlaag van 21-50 teen Bristol in die Engelse Kampioenskap.